El Premi Catalunya d'Ecodisseny 2019 reconeix productes en el mercat i en desenvolupament dissenyats, fabricats o executats a Catalunya que integrin en el seu disseny consideracions per millorar-ne el comportament ambiental al llarg del seu cicle de vida.
Valora principalment la incorporació d'estratègies d'ecodisseny i la contribució a l'economia circular, la qualitat del disseny i la innovació.
Està adreçat a dissenyadors, fabricants de productes o estudiants de Catalunya (Que estan ubicats o tenen el domicili o la seu social a Catalunya)
Producte que ja es troba en el mercat, dissenyat o fabricat a Catalunya, que té en compte consideracions ambientals.
En la categoria "Producte", el premi se l'ha endut Escofet_lab pel banc Alpine.
El jurat ha valorat aquest banc modular amb disseny atractiu i atemporal amb un preu competitiu en un sector on aquest aspecte és crític.
Els materials emprats són amables i combina la calidesa dels taulons de fusta amb certificació FSC amb la durabilitat del formigó fet amb àrids reciclats o escòries de siderúrgia reciclades.
S'ha dissenyat per facilitar la seva reparabilitat i allargar així la seva vida útil.
En aquesta mateixa categoria, tres productes més han rebut una menció especial: Les bombetes de Llavors Promocionals, una alternativa als elements obsolets de màrqueting comercial que incorpora un fort missatge social i ambiental, de Bridepalla; les Bitsybags, una alternativa reutilitzable a les bosses de plàstic de secció d'un sol ús, presentades per Susan Leach i Claudia Cunha; i, pel sector industrial, l' intercalador per a congelats, element pels palets que suposa un alt estalvi energètic, usa material reciclat i té una major durabilitat, de Magrana Barcelona Product Lab.
Projecte d'un producte, no produït o comercialitzat (però en fase de prototip), dissenyat a Catalunya, que té en compte consideracions ambientals.
En la categoria "Producte en desenvolupament", el premi ha estat per a l'associació By My Eco, per buscar solucions locals a un residu tèxtil postconsum de volum important.
Aprofita un flux de residu que s'ha desestimat vàries vegades obtenint un fil d'altes prestacions apte per tornar a fabricar productes tèxtils, l'anomenat Infinit denim, constituint un exemple d'economia circular aplicada en un producte.
En aquesta mateixa categoria, dos candidats han rebut una menció especial: La cadira Noem Carl pel seu disseny ergonòmic, funcional i modular que permet substituir o reparar parts, de Nutcreatives.
I Cintes, làmpades creades de la simbiosi entre empresa industrial, equip de disseny i empresa d'inserció social que aprofita i valoritza un residu generat en grans quantitats, presentat per Demano Producciones Sostenibles.
Producte, producte en desenvolupament o estratègia, amb criteris d'ecodisseny, desenvolupats per estudiants o titulats novells de Catalunya.
En la categoria "Disseny Jove" el premi ha estat per a la Cristina Bonamusa Martínez de l'escola EINA, Centre Universitari de Disseny i Art de Barcelona, que ha ideat una solució simple, exhaustiva i industrialitzable per a un problema de biodiversitat en l'entorn urbà, l'anomenat HBEE, un hotel d'abelles solitàries i pseudosocials, un lloc de nidificació per a pol·linitzadors en els parcs urbans.
En aquesta mateixa categoria, tres candidats més han rebut una menció especial, dues d'aquestes amb una forta vessant d'integració social: "Canvas: Refugee Women Empowerment Through Textile Waste", d'Eva Porcuna Ferrer d'ELISAVA que dona resposta a un material tèxtil sobrant en forma de taller ocupacional per apoderar i donar feina a dones refugiades.
"Frutag" de Yoel Cruz Fernandez de l'ESDAP Catalunya, Campus Llotja, per desmaterialitzar el marcatge de fruites evitant l'ús de paper, plàstics i adhesius, que genera problemes en les plantes de compostatge.
I "El jardí del refugi", de Júlia Ciurana Llarch d'ELISAVA per reutilitzar elements locals per construir un sistema d'hort urbà mòbil, com a teràpia per a refugiats extensible a altres col·lectius.
El 25 de novembre de 2019, va tenir lloc el lliurament del Premi Catalunya d'Ecodisseny 2019 al Pavelló Mies van de Rohe de Barcelona.
Es van donar a conèixer els guanyadors així com les mencions que havia atorgat el Jurat als finalistes més destacats.
Del total de 104 candidatures rebudes, 35 havien estat seleccionades i optaven al Premi.
A continuació de l'acte es va inaugurar l'exposició del Premi.
L'exposició conté les candidatures guanyadores i les que han rebut una menció especial del Jurat.
Les candidatures seleccionades també estan presents mitjançant fotografies.
Aquesta exposició itinerant, l'Agència l'ofereix gratuïtament a entitats públiques o privades de tota Catalunya que vulguin acollir-la temporalment per tal de fer difusió dels productes ecodissenyats.